贈陳教諭
作者：熊禾
朝代：宋

paragraphs: 每惟斯道南，七閩小鄒魯。
考亭四書學，日月行萬古。
我生亦何幸，私淑欣有遇。
南來証文獻，令人動遐慮。
斯文欠統一，正學真一縷。
莆陽禮義國，斂袵殷黼冔。
緬思東湖集，復齋接前緒。
至今耆俊多，淵源此其祖。
德閎有聞孫，邂逅快披臯。
儒先教化地，師傳盛稱譽。
教成畀鄰邦，祖訓有遺矩。
豈但美彼芹，更思甘棠樹。
一邑召可行，盡分皆有補。
十室有忠信，矧此萬家聚。
派近源可尋，我來重瞻遡。
當年絃誦聲，溪水自東注。
典刑前輩人，溪山正堪數。
安得杖屨陪，安溪溪頭路。